Skattagrið
Skattagrið felast í því að náða þá sem hafa skotið undan skatti eða gefa þeim tækifæri til þess að greiða einhvern hluta eða allan vangoldin skatt án þess að eiga á hættu að vera sóttir til saka.  Tilgangur þeirra er vanalega að auka skatttekjur, spara kostnað vegna skattrannsókna og eða afla upplýsinga um eðli skattsvika og umfang.  Ýmsar útfærslur hafa verið reyndar, svo sem með sérstökum viðurlögum fyrir þá sem dæmdir eru fyrir skattsvik eftir að hafa boðist skattagrið í þeim tilgangi að hvetja menn til þess að nýta sér tækifærið.

Gögn sem safnast eftir að skattagrið eru veitt hafa sýnt að undanskot aukast vegna hárra skatta og að tekjuhærri einstaklingar svíkja meira undan skatti.  Þeir sem eru í sjálfstæðum rekstri eru líklegri til að svíkja undan skatti en aðrir á vinnumarkaði samkvæmt sömu gögnum. Sú fjárhæð sem aflast með beinum hætti gegnum skattagrið er ekki endilega meginatriðið hverju sinni heldur getur það verið hluti af stærri breytingum á skattalöggjöf og í þeim tilgangi að tryggja að þeir sem hafa fram til þessa farið á svig við lög geti greitt skatta með löglegum hætti í framtíðinni, þar eð ef þeir byrjuðu skyndilega að telja miklar tekjur til skatts myndi það vekja spurningar um skattaskil fyrir þann tíma.

Skattagrið geta haft neikvæð áhrif, til dæmis ef skattgreiðendur búast við því að fá grið í framtíðinni gætu þeir verið líklegri til þess að skjóta undan skatti.  Eins getur þetta valdið reiði meðal almennra skattgreiðanda sem hafa staðið í skilum en sjá aðra fá afslátt eða undanþágu eftir að hafa brotið lög. Almennt hafa lög um skattagrið verið samþykkt án þess að meirihluti kjósenda hafi verið hlynntir slíku. Opin umræða um skattagrið og kosningar um skattagrið gerir þau mögulega líklegri til árangurs með því að auka skattaskil. 

Erfitt hefur reynst að sýna fram á hversu gagnleg skattagrið eru meðal annars vegna þess að aðgangur að gögnum um umfang skattsvika í kjölfar skattgriða hefur verið takmarkaður, gögn ekki verið nógu nákvæm eða þeim jafnvel eytt. Taki skattagrið til útistandandi skulda virðist gagnsemi þeirra aukast með tilliti til endurheimtu. Því oftar sem skattgrið eru veitt og því styttri tími sem líður á milli þess að skattgrið eru veitt því lægri eru endurheimtur.   Skattagrið gætu einnig verið gagnlegri ef þau eru veitt á tímum uppsveiflu þegar laun eru að hækka.

Lönd sem hafa veitt skattagrið 
 Bandaríkin (ýmis fylki innan Bandaríkjanna frá 1984, sum hver oftar en einu sinni)
 Argentína
 Kólumbía
 Brasilía
 Indland
 Filipseyjar
 Tyrkland
 Sviss (kantónur innan Sviss síðan snemma á síðustu öld)
 Írland
 Grikkland
 Ítalía
 Spánn
 Portúgal
 Rússland
 Suður-Afríka
 Þýskaland
 Australía
 Belgía

Tenglar 
 http://www.visindavefur.is/svar.php?id=72016 - "Hversu gagnleg eru skattagrið til þess að auka skattskil og skatttekjur?"

Tilvísanir

Sköttun
Skattsvik